தமிழ்நாட்டில் 2006 வரை மருத்துவ, பொறியியல் பட்டப் படிப்புக்குச் சேர நுழைவுத் தேர்வு நடத்தியும், நுழைவுத் தேர்வு இன்றியும், மாநிலப் பாடத்திட்டத் தின்கீழ்ப் படித்த மாணவர்கள், மய்ய பாடத் திட்டத்தின் கீழ்ப் படித்தவர்களுக்கும் என 98:2 விகிதத்தைப் பின்பற்றிச் சேர்க்கை மேற்கொள்ளப்பட வேண்டும் என உயர் அறமன்றம் தீர்ப்பளித்தும், பின்னொரு ஆண்டில் 12ஆம் வகுப்பு மதிப்பெண்களையும், நுழைவுத் தேர்வு மதிப்பெண்களையும் ஒருசேரக் கணக்கில் கொண்டு சேர்க்கை மேற்கொள்ளப்பட வேண்டுமென்றும் அறமன்றம் ஆணையிட்டும், வெறும் நுழைவுத் தேர்வு மதிப்பெண் அடிப்படையில் மட்டும் சேர்க்கை என பலவாறான நிலைபாடுகள் மாறி, மாறிக் கடைப்பிடித்து வந்த முறைகளை முற்றிலுமாகக் கைவிட்டு, 2006-லிருந்து நுழைவுத் தேர்வு ஒழிக்கப்பட்டு, 12ஆம் வகுப்பு மதிப்பெண்கள் அடிப்பைடயில் மட்டுமே மருத்துவ, பொறியியல் பட்டப்படிப்புச் சேர்க்கை நடை பெறும் எனத் தமிழ்நாட்டு அரசு ஆணையிட்டது. இதனை எதிர்த்துத் தொடரப்பட்ட வழக்கில் உயர் அறமன்றம், ஊர்ப்புறம், நகர்ப்புறக் கல்விச்சூழல், தரம் மிகப்பெரும் வேறுபாடுள்ளதாகவும், வெவ்வே றான பாட முறைகள் உள்ளதாகவும் நுழைவுத் தேர்வுத் தளம் அனைவருக்கும் சமதளம் இல்லாத நிலை ஏற்படுத்தும் என்ற விளக்கம் அளித்து, அரசு ஆணை சரி என்ற தீர்ப்பு அளித்தது. இதனை எதிர்த்து வழக்கு வந்த போது, உச்ச அறமன்றம், சென்னை உயர் அற மன்றத்தின் தீர்ப்பை உறுதி செய்து, எந்த வகையிலும் நுழைவுத் தேர்வு தேவையில்லை; பட்டப் படிப்புக் கானத் தகுதித் தேர்வான 12ஆம் வகுப்பு மதிப்பெண் அடிப்படையே போதுமானது எனத் தீர்ப்பளித்தது.